Udtalelse om Kommissionens forslag til Rådets forordning (EF) om femte ændring af forordning (EØF) nr. 1866/86 om fastsættelse af tekniske foranstaltninger til bevarelse af fiskeressourcerne i Østersøen, Bælterne og Øresund () (95/C 236/16)

Rådet besluttede den 4. april 1995 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede Maria Luisa Santiago til ordfører. Sektionen vedtog sin udtalelse den 4. maj 1995.

Det Økonomiske og Sociale Udvalg vedtog på sin 326. plenarforsamling af 31. maj og 1. juni 1995, mødet den 31. maj 1995, enstemmigt følgende udtalelse.

1. Indledning

1.1. Fællesskabet tiltrådte i 1983 Den Internationale Konvention om Fiskeri i Østersøen, og de forudsete tekniske foranstaltninger til bevarelse af fiskeressourcerne i Østersøen blev omsat til fællesskabsret ved forordning (EØF) nr. 1866/86 af 12. juni 1986.

1.2. Det foreliggende forslag, som er den femte ændring af ovennævnte forordning, er baseret på de rekommandationer, der blev fremsat på den tyvende samling i Den Internationale Østersø-Fiskerikommission. Det tager sigte på at beskytte visse fiskeressourcer i det pågældende farvand, især torsk og fladfisk.

1.3. De foreslåede foranstaltninger omfatter tekniske bestemmelser vedrørende fiskeredskabers selektivitet, maskestørrelse, indførelse af visse begrænsninger i bifangstprocenterne for torsk samt forbud mod torskefangst i en bestemt periode.

1.4. Formålet med disse foranstaltninger er i alt væsentligt at sikre en bedre udnyttelse af fangstmulighederne for de nævnte arter.

2. Generelle bemærkninger

2.1. ØSU har allerede flere gange slået til lyd for en rationel fiskeripolitik, der er afstemt efter de disponible ressourcer ().

2.1.1. De foreslåede foranstaltninger går i den retning og fortjener derfor ØSU's opbakning.

2.2. ØSU støtter, at EU deltager i alle internationale havkonventioner for således målbevidst at forsvare EF-fiskernes rettigheder og bidrage til at få indført effektive foranstaltninger til beskyttelse af fiskeressourcerne.

2.2.1. ØSU godkender fuldt ud de foranstaltninger, der går ud på at begrænse og kontrollere fiskeriindsatsen, især i de områder, hvor visse arter er i tilbagegang.

2.2.2. Foranstaltningerne må dog bygge på nøjagtige videnskabelige data og ikke være et resultat af eventuelle kommercielle interesser i kyststaterne til skade for fiskerimulighederne i de EU-lande, som traditionelt har drevet fiskeri i det pågældende område.

3. Særlige bemærkninger

3.1. En effektiv ressourcebevarelsespolitik afhænger i bund og grund af, at der ligeledes er en effektiv kontrol.

3.1.1. De foreslåede foranstaltninger vil kun få en positiv effekt, hvis alle berørte parter overholder dem fuldt ud.

3.1.2. ØSU henstiller derfor, at der gennemføres en korrekt og effektiv kontrol af alle de kontraherende parters fartøjer, der driver fiskeri i området.

3.2. Som allerede nævnt finder ØSU det yderst fordelagtigt, at EU deltager i internationale havkonventioner.

3.2.1. Som kontraherende part i Østersø-konventionen kan EU repræsentere og med én stemme forsvare de berørte medlemsstaters interesser.

3.2.1.1. EU tegner sig for hele 65 % af fangsterne i området, men har kun én stemme ved afstemninger, hvilket ØSU beklager.

3.2.2. ØSU henstiller, at man øger indsatsen for at få ændret denne procedure, således at EU kommer til at tale med en vægt, der står mål med de berørte medlemsstaters andel af fangsterne.

Bruxelles, den 31. maj 1995.

Carlos FERRER

Formand for

Det Økonomiske og Sociale Udvalg

() EFT nr. C 91 af 12. 4. 1995, s. 5.

() EFT nr. C 304 af 10. 11. 1993.